**ΤΡΟΠΟ ΑΝΑΠΤΥΞΗΣ ΠΑΡΑΓΡΑΦΩΝ**

|  |
| --- |
| * **Παραδείγματα** * **Σύγκριση – Αντίθεση** * **Αιτιολόγηση** * **Ορισμός** * **Αναλογία** * **Αίτιο - Αποτέλεσμα** * **Διαίρεση** * **Συνδυασμός μεθόδων** |

**Μέρος Β΄ (Αναλογία, Αίτιο - αποτέλεσμα, Διαίρεση)**

1. **Αναλογία**

**Θεματική περίοδος :** αναφέρονται δυο έννοιες που παρομοιάζονται η μία με την άλλη. Η αναλογία εκφράζεται, συνήθως, με μια παρομοίωση, μεταφορά ή αλληγορία.

**Σχόλια – λεπτομέρειες :** παρουσιάζονται οι ιδιότητες και τα γνωρίσματα των εννοιών που παρομοιάζονται.

**Κατακλείδα :** σύνοψη – συμπέρασμα

**Ενδεικτικές λέξεις :** ανάλογα, παρόμοια, σαν, έτσι και, κάτι ανάλογο συμβαίνει και με… κ.α.

[*Προθετικότητα:* ο συγγραφέας έχει στόχο να: α) διευκρινίσει καλύτερα την άποψη/θέση/φαινόμενο που παρουσιάζει και να β) να εξηγήσει – να καταστήσει σαφές έναν όρο, μια έννοια, ένα φαινόμενο]

**Παράδειγμα:**

Η δημοκρατία δεν είναι στατική, αλλά είναι δυναμική έννοια: είναι, όπως λένε, σαν το ποδήλατο, που πρέπει διαρκώς να κινείται προς τα εμπρός, εφόσον οι ανάγκες της κοινωνίας, τις οποίες είναι προορισμένη να ικανοποιεί, δεν σταματούν ποτέ, ώστε να μπορεί και η δημοκρατία να «ξαποστάσει». […]

1. **Αίτιο - αποτέλεσμα**

**Θεματική περίοδος :** ο συγγραφέας αναφέρει την αιτία και τα αποτελέσματα ενός φαινομένου.

**Σχόλια – λεπτομέρειες :** παρουσιάζονται αναλυτικά τα αποτελέσματα που προκύπτουν από την αιτία, όπως αυτή δόθηκε στη θεματική περίοδο. Όταν στη θεματική περίοδο αναφέρεται μόνο η αιτία, τότε στις λεπτομέρειες αναλύονται τα αποτελέσματα. Αντίθετα, όταν στη θεματική περίοδο αναφέρεται το αποτέλεσμα, τότε στις λεπτομέρειες αναφέρονται οι αιτίες.

**Κατακλείδα :** σύνοψη – συμπέρασμα

**Ενδεικτικές λέξεις :** συνεπώς, άρα, αιτία, επομένως, προκαλεί, με αποτέλεσμα, συντελεί, κ.α.

[*Προθετικότητα:* ο συγγραφέας έχει στόχο να: α) ερμηνεύσει τη σημασία ενός παράγοντα παρουσιάζοντας τις αιτίες που τον δημιούργησαν, β) να επεξηγήσει τις θετικές ή αρνητικές συνέπειες ενός αιτίου, ώστε να το καταστήσει σαφές και να αποδείξει τη σχέση μεταξύ της αιτίας και του αποτελέσματος που παρουσιάζει]

**Παράδειγμα:**

Είναι γεγονός ότι ο Έλληνας δε διαβάζει. Δεν αγαπά το βιβλίο και τη μελέτη. Γιατί όμως; Κληρονομικά βάρη και φυλετικός χαρακτήρας; Μα τότε θα ‘πρεπε μάλλον το αντίθετο να συμβαίνει!… Η εθνική κληρονομιά του Έλληνα είναι βαθιά πνευματική.  
Τότε; Πρέπει να παραδεχτούμε ότι ο άνθρωπος δε γεννιέται αγκαλιά με το βιβλίο, του μαθαίνουν να το αγαπάει. Είναι θέμα γενικότερης παιδείας, που ξεκινάει βέβαια από την εκπαίδευση, από τα σχολεία όλων των βαθμίδων. Και εκεί φαίνεται πως υστερούμε. Γιατί εμείς από τα σχολεία βγάζουμε ανθρώπους που ακούν για βιβλίο, ακούν για μελέτη και το βάζουν στα πόδια! Κακογραμμένα βιβλία και μέθοδοι σκουριασμένες απωθούν τους νέους από το βιβλίο και την ευπρόσδεκτη και γόνιμη γνώση. (…)

1. **Διαίρεση**

**Θεματική περίοδος :** παρουσιάζεται η έννοια που πρέπει να διαιρεθεί 🡪 διαιρετέα έννοια. Παρατίθεται η διαιρετική βάση, δηλαδή το κριτήριο ως προς το οποίο γίνεται η διαίρεση και τέλος τα διαιρετικά μέλη, το αποτέλεσμα δηλαδή που προκύπτει από τη διαίρεση.

**Σχόλια – λεπτομέρειες :** παρατίθενται τα μέρη που προέκυψαν από τη διαίρεση και παρουσιάζονται αναλυτικά

**Κατακλείδα :** σύνοψη – συμπέρασμα

**Ενδεικτικές λέξεις :** πρώτον, δεύτερον, χωρίζεται, διακρίνουμε, από τη μία, από την άλλη, κ.α.

[*Προθετικότητα:* ο συγγραφέας έχει στόχο να: α) διακρίνει μία έννοια στα μέρη της, για να την καταστήσει σαφέστερη στον δέκτη, β) να αναλύσει το περιεχόμενο μιας έννοιας, ώστε να γίνουν κατανοητές οι πτυχές της]

*Παράδειγμα:*

Μια άλλη διαίρεση των πράξεων κερδίζει έδαφος στους κύκλους των νεωτερικών ψυχολόγων. Οι ανθρώπινες πράξεις -λέγουν- είναι δύο ειδών: έλλογες και μη έλλογες. Όπου είναι σαφής η συνείδηση του σκοπού, τα μέσα έχουν επιλεγεί με ζύγισμα και λογισμό και η εκτέλεση ακολουθεί ένα καταστρωμένο σχέδιο που φέρνει (έχει οργανωθεί για να φέρει) στους αλλεπάλληλους στόχους, εκεί μιλούμε για πράξεις έλλογες. Μη έλλογες είναι όσες δεν έχουν αυτά τα γνωρίσματα (τους λείπουν τα περισσότερα ή και όλα). Γίνονται δηλαδή αλόγιστα, αμέθοδα, επειδή δεσπόζουν στη γέννηση και στην εξέλιξή τους δυνάμεις ενστιγματικές ή βίαια, ασυγκράτητα πάθη. (…)

(Ε. Π. Παπανούτσος, Το Εκούσιο και το Ακούσιο)